b'\n_START_ARTICLE_\nAkademski pevski zbor Univerze na Primorskem\n_START_SECTION_\nGlasbene zvrsti\n_START_PARAGRAPH_\nZbor posega v vse glasbene zvrsti in stile, od renesanse do dana\xc5\xa1njih dni. Posebno pozornost namenja izvedbam skladb primorskih skladateljev, v repertoar pa ume\xc5\xa1\xc4\x8da tudi redkeje izvajana dela in novitete mlaj\xc5\xa1e generacije. V svojih projektih zdru\xc5\xbeuje primorske glasbenike, sodeluje z razli\xc4\x8dnimi doma\xc4\x8dimi in tujimi zbori. S prirejanjem kakovostnih koncertov vokalne in instrumentalne glasbe v okviru ciklov Vox aeternum in Simfonic voices, pa bogati kulturno dogajanje na Slovenski obali.\n_START_SECTION_\nNastopi in dose\xc5\xbeki\n_START_PARAGRAPH_\nAPZ UP redno nastopa na prireditvah v okviru Univerze na Primorskem in koncertira po Sloveniji ter v tujini. Uspe\xc5\xa1no se predstavlja na dr\xc5\xbeavnih in mednarodnih tekmovanjih, povabljen pa je bil tudi na zborovske festivale kot so Mokranj\xc4\x8devi dnevi, Negotin (Srbija, 2007), Cro Patria, Split (Hrva\xc5\xa1ka, 2007), Concordia Vocis, Cagliari \xe2\x80\x93 Sardinija (Italija, 2011) in Cori in coro, Salerno (Italija, 2011). S prvim mestom med me\xc5\xa1animi pevskimi zbori, posebno nagrado tujemu zboru za izvedbo skladbe bolgarskega skladatelja in osvojeno Veliko nagrado mesta Varna 2008 si je APZ UP zagotovil mesto finalista na tekmovanju za Veliko nagrado Evrope v zborovskem petju leta 2009 v francoskem Toursu. Leta 2008 je zbor sodeloval pri snemanju filma Osebna prtljaga, ki ga je re\xc5\xbeiral priznani slovenski re\xc5\xbeiser Janez Lapajne, maja 2011 pa na rock spektaklu skupine Elvis Jackson v ljubljanskih Kri\xc5\xbeankah._NEWLINE_Leta 2008 je zbor izdal svojo prvo zgo\xc5\xa1\xc4\x8denko APZ UP \xe2\x80\x93 V \xc5\xbdIVO, na kateri so zbrani posnetki s koncertov prvega triletja, spomladi 2010 pa se je z izborom skladb \xc4\x8detrte in pete sezone predstavil na zgo\xc5\xa1\xc4\x8denki MYSTERIUM. Sodelovanje z etno-skupino Vruja pri projektu istrskih ljudskih pesmi in plesov bo predstavljeno na tretji zgo\xc5\xa1\xc4\x8denki STORU SI JE LEPI VRT, ki jo bo zbor izdal v tej sezoni.'